《题姜尧章白石洞》
宋代·韩淲

诗眼玩尘世，漫作威凤鸣。经行苕溪水，乃见白石清。

拂衣鉴须眉，唤起仙骨惊。胡为随人间，叹息百虑萦。

洞中应笑我，何不高举轻。明时乐未正，尚欲追英茎。

它年淳气合，肯有爵服情。痴人莫说梦，烈士徒殉名。

转庵偶饶舌，已足压旦评。古来旷达者，谈笑得此生。

临流赋招隐，一奏朱弦声。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。